Gyurcsány Ferenc válságtanács-sorozatot indít
A miniszterelnök a következõ hetekben válságtanácskozás-sorozatot indít útjára, még intenzívebben folytatja a szakmai, politikai és társadalmi egyeztetéseket - közölte Budai Bernadett kormányszóvivõ szerdai tájékoztatóján.
Itt találja a válsággal kapcsolatos összes hírt!

Bejelentette: pénteken Gyurcsány Ferenc olyan magyar szakemberekkel folytat konzultációt a válság hatásairól, akik a világgazdasági trendek, folyamatok elemzésével foglalkoznak. Szombat délután a válság kezelésében leginkább érintett tárcák - szociális, pénzügy, gazdasági, közlekedési minisztérium, valamint a Miniszterelnöki Hivatal - vezetõivel ül tárgyalóasztalhoz - tette hozzá.

A kormányszóvivõ tájékoztatása szerint a kormányfõ vasárnap a társadalmi élet és a civil szféra képviselõivel, illetve a gazdasági partnerekkel és a szakszervezetekkel konzultál a kialakult helyzetrõl, a lehetséges irányokról, teendõkrõl. A megbeszélésre meghívást kaptak a Gazdasági és Szociális Tanács, az Országos Érdekegyeztetõ Tanács, illetve a Reformszövetség tagjai is.

Budai Bernadett közölte: a jövõ héten is folytatódik a tanácskozás-sorozat: a miniszterelnök hétfõn közgazdászokkal egyeztet az ország elõtt álló kihívásokról és lehetõségekrõl.

A kormányszóvivõ emlékeztetett arra, hogy az Európai Bizottság hétfõn nyilvánosságra hozott, a 2008 õszinél borúlátóbb elõrejelzése Magyarország piacain is egyre romló körülményeket jelez. A kormány legfontosabb feladata most az, hogy a súlyosbodó válság hatásait mérsékelje, ehhez figyelembe kell venni az elmúlt egy hónap drámai erejû változásait is - mondta Budai Bernadett.
kormányszóvivõ Magyarország társadalmi egyeztetés Gyurcsány Ferenc Budai Bernadett